MT Il-Ġurnal Uffiċjali tal-Unjoni Ewropea C 170/10

Avviż ta' inizjazzjoni għal reviżjoni parzjali interim tal-miżuri anti-dumping applikabbli għall-importazzjonijiet tal-klorur tal-potassju li joriġina, inter alia, mir-Russja

2011/C 170/07

Il-Kummissjoni Ewropea (“il-Kummissjoni”) rċeviet talba għal reviżjoni interim parzjali skont l-Artikolu 11(3) tar-Regolament tal-Kunsill (KE) Nru 1225/2009 tat-30 ta' Novembru 2009 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea (1) (“ir-Regolament bażiku”).

1. Talba għal reviżjoni

It-talba tressqet minn żewġ esportaturi produtturi tal-klorur tal-potassju li joriġina mir-Russja, JSC Uralkali u JSC Silvinit (“l-applikanti”).

Ir-reviżjoni hija limitata fl-ambitu għal eżami tal-forma u l-livell tal-miżuri għall-applikanti skont l-istruttura korporattiva ġdida tagħhom.

2. Prodott

Il-prodott investigat huwa l-klorur tal-potassju li jagħmel parti mill-kodiċijiet tal-NM 3104 20 10, 3104 20 50, 3104 20 90, u taħlitiet speċjali (i.e. klorur tal-potassju li fih elementi addizzjonali fertilizzanti, b'kontenut ta' potassju b'valur ta' K2O, bil-piż, li huwa daqs jew li jaqbeż il-35 % iżda li ma jaqbiżx it-62 % fuq il-prodott xott anidruż) li bħalissa jagħmlu parti mill-kodiċijiet NM ex 3105 20 00, ex 3105 60 00, ex 3105 90 91, ex 3105 90 99, li joriġinaw fir-Russja (“il-prodott ikkonċernat”).

3. Miżuri eżistenti

Il-miżuri fis-seħħ bħalissa huma dazju definittiv ta' anti-dumping impost bir-Regolament tal-Kunsill (KE) Nru 1050/2006 (2) fuq importazzjonijiet tal-klorur tal-potassju li joriġinaw, inter alia, fir-Russja, u impenji aċċettati minn JSC Silvinit u JSC Uralkali bid-Deċiżjoni tal-Kummissjoni 2005/802/KE (3), kif emendata bid-Deċiżjoni tal-Kummissjoni 2006/557/KE tat-8 ta' Awwissu 2006 (4).

4. Raġunijiet għar-reviżjoni

It-talba skont l-Artikolu 11(3) hija bbażata fuq evidenza prima facie, ipprovduta mill-applikanti, li, safejn għandu x'jaqsam id-dumping, iċ-ċirkustanzi li fuqhom ġew imposti l-miżuri eżistenti nbidlu u li dawn il-bidliet huma ta' natura dejjiema.

L-applikanti pprovdew evidenza prima facie li turi li fis-17 ta' Mejju 2011 Uralkali JSC assorbiet lil Silvinit JSC, li ma baqgħetx teżisti bħala entità legali separata. Abbażi ta' dan jidher li l-miżuri individwali fis-seħħ għal Silvinit JSC u Uralkali JSC mhumiex aktar xierqa, u li għandu jingħata bidu għal reviżjoni biex tiġi stabbilita miżura waħda għall-kumpanija konġunta l-ġdida.

5. Proċedura biex ikun determinat id-dumping

(a) Ġenerali

Wara li ddeterminat, b'konsultazzjoni mal-Kumitat Konsultattiv, li teżisti biżżejjed evidenza biex tiġġustifika l-bidu ta' reviżjoni interim parzjali, il-Kummissjoni qiegħda b'dan tniedi reviżjoni skont l-Artikolu 11(3) tar-Regolament bażiku.

L-investigazzjoni se tevalwa l-ħtieġa għat-tkomplija, it-tneħħija jew l-emenda tal-miżuri eżistenti fir-rigward ta' Silvinit JSC u Uralkali JSC bl-istruttura korporattiva l-ġdida. Din il-valutazzjoni se ssir abbażi tad-dejta miġbura matul l-investigazzjoni li wasslet għall-impożizzjoni tal-miżuri eżistenti.

Jekk jiġi ddeterminat li l-miżuri għandhom jitneħħew jew jiġu emendati għall-kumpaniji interessati minn din ir-reviżjoni skont l-istruttura korporattiva ġdida, jista’ jkun meħtieġ li tiġi emendata r-rata ta' dazju attwalment applikabbli għall-importazzjonijiet minn prodotturi esportaturi oħra tal-prodott ikkonċernat kif stipulat fl-Artikolu 3(2) tar-Regolament (KE) Nru 1050/2006.

(b) Ġbir ta' tagħrif u seduti ta’ smigħ

Il-partijiet kollha interessati huma b'dan mistiedna li jwasslu fehmiethom, iressqu informazzjoni u jipprovdu evidenza ta’ sostenn. Din l-informazzjoni u l-evidenza ta' sostenn għandhom jaslu għand il-Kummissjoni fil-limitu ta' żmien stipulat fil-punt 6(a).

Barra minn hekk, il-Kummissjoni tista' tisma' lill-partijiet interessati, kemm-il darba dawn jagħmlu talba fejn juru li hemm raġunijiet partikolari għalfejn għandhom jinstemgħu. Din it-talba għandha ssir fil-limitu ta' żmien stipulat fil-punt 6(b).

6. Limiti ta’ żmien

(a) Biex il-partijiet jippreżentaw ruħhom u jressqu l-informazzjoni

Il-partijiet interessati kollha, jekk iridu li l-ilmenti tagħhom jitqiesu matul l-investigazzjoni, għandhom jippreżentaw ruħhom billi jikkuntattjaw lill-Kummissjoni, jippreżentaw il-fehmiet tagħhom u jressqu l-informazzjoni fi żmien 37 jum mid-data tal-pubblikazzjoni ta’ dan l-avviż f'Il-Ġurnal Uffiċjali tal-Unjoni Ewropea, sakemm ma jiġix speċifikat mod ieħor. Ta' min isemmi li l-eżerċizzju tal-biċċa l-kbira tad-drittijiet proċedurali stipulati fir-Regolament bażiku jiddependi milli l-parti tippreżenta ruħha matul il-perjodu msemmi hawn fuq.

(b) Seduti ta' smigħ

Il-partijiet kollha interessati jistgħu japplikaw ukoll biex jinstemgħu mill-Kummissjoni fl-istess limitu ta' żmien ta' 37 jum.

7. Is-sottomissjonijiet bil-miktub u l-korrispondenza

Is-sottomissjonijiet u r-rikjesti kollha magħmula mill-partijiet interessati għandhom isiru bil-miktub (mhux b’format elettroniku, sakemm ma jkunx speċifikat mod ieħor) u għandhom jindikaw l-isem, l-indirizz, l-indirizz elettroniku, in-numri tat-telefown u l-faks tal-parti interessata. Kull sottomissjoni u kull korrispondenza bil-miktub ipprovvduta mill-partijiet interessati fuq bażi kunfidenzjali għandha tiġi mmarkata bħala “Limitata” (5) u, b'konformità mal-Artikolu 19(2) tar-Regolament bażiku, għandu jkollha meħmuża magħha verżjoni mhux konfidenzali, li għandha tiġi mmarkata “Għall-ispezzjoni mill-partijiet interessati”.

L-indirizz tal-Kummissjoni għall-korrispondenza:

European Commission Directorate-General for Trade Directorate H Office: N105 04/092 1049 Bruxelles/Brussel BELGIQUE/BELGIË Fax +32 22956505

8. Nuqqas ta' kooperazzjoni

F’każijiet fejn xi parti interessata tirrifjuta l-aċċess għall-informazzjoni jew ma tipprovdihx fil-limiti ta’ żmien stipulati, jew tfixkel l-investigazzjoni b’mod sinifikanti, is-sejbiet, pożittivi jew negattivi, jistgħu jsiru fuq il-bażi tal-fatti disponibbli, skont l-Artikolu 18 tar-Regolament bażiku.

Fejn jinstab li xi parti interessata tkun tat informazzjoni falza jew qarrieqa, l-informazzjoni titwarrab u jista’ jsir użu mill-fatti disponibbli, skont l-Artikolu 18 tar-Regolament bażiku. Jekk parti interessata ma tikkooperax jew tikkoopera biss b'mod parzjali, u jsir użu mill-fatti disponibbli, ir-riżultat jista' jkun inqas favorevoli għal dik il-parti milli kieku tkun ikkooperat.

9. Skeda tal-investigazzjoni

L-investigazzjoni għandha tiġi konkluża, skont l-Artikolu 11(5) tar-Regolament bażiku fi żmien 15-il xahar mid-data tal-pubblikazzjoni ta’ dan l-avviż f'Il-Ġurnal Uffiċjali tal-Unjoni Ewropea.

10. Ipproċessar ta' dejta personali

Ta’ min jinnota li kwalunkwe dejta personali miġbura f’din l-investigazzjoni se tiġi ttrattata skont ir-Regolament (KE) Nru 45/2001 tal-Parlament Ewropew u tal-Kunsill tat-18 ta’ Diċembru 2000 dwar il-protezzjoni tal-individwi fir-rigward tal-ipproċessar ta' dejta personali mill-istituzzjonijiet u l-korpi tal-Komunità u dwar il-movement liberu ta' dik id-dejta (6).

11. Uffiċjal tas-Seduta

Ta’ min jinnota wkoll li jekk il-partijiet interessati jqisu li qegħdin jiltaqgħu ma’ diffikultajiet biex jeżerċitaw id-drittijiet ta’ difiża tagħhom, dawn jistgħu jitolbu l-intervent tal-Uffiċjal għas-Seduti tas-Smigħ tad-DĠ Kummerċ. Dan jaġixxi bħala medjatur bejn il-partijiet interessati u s-servizzi tal-Kummissjoni, filwaqt li joffri, fejn ikun meħtieġ, medjazzjoni dwar kwistjonijiet proċedurali li jaffettwaw il-ħarsien tal-interessi tagħhom f'dan il-proċediment, b'mod partikolari fir-rigward ta' kwistjonijiet li jikkonċernaw l-aċċess għall-fajl, il-kunfidenzjalità, l-estensjoni taż-żmien preskritt u t-trattament tas-sottomissjoni tal-fehmiet bil-miktub u/jew bil-fomm. Għal aktar tagħrif u dettalji ta' kuntatt, il-partijiet interessati jistgħu jikkonsultaw il-paġni fuq l-internet tal-Uffiċjal għas-seduti ta' Smigħ fuq il-websajt tad-Direttorat Ġenerali għall-Kummerċ (http://ec.europa.eu/trade).

(1) ĠU L 343, 22.12.2009, p. 51.

(2) ĠU L 191, 12.7.2006, p. 1.

(3) ĠU L 302, 19.11.2005, p. 79.

(4) ĠU L 218, 9.8.2006, p. 22.

(5) Dan ifisser li d-dokument ikun għall-użu intern biss. Huwa protett skont l-Artikolu 4 tar-Regolament (KE) Nru 1049/2001 tal-Parlament Ewropew u tal-Kunsill dwar l-aċċess pubbliku għal dokumenti tal-Parlament Ewropew, tal-Kunsill u tal-Kummissjoni (ĠU L 145, 31.5.2001, p. 43). Huwa dokument kunfidenzjali skont l-Artikolu 19 tar-Regolament bażiku u l-Artikolu 6 tal-Ftehim tad-WTO dwar l-Implimentazzjoni tal-Artikolu VI tal-GATT 1994 (Ftehim Anti-dumping).

(6) ĠU L 8, 12.1.2001, p. 1.